
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



Р Е Ш Е Н И Е
№ РС-479-21-061
Днес, 28.07.2021 година, в град София, Комисията за противодействие на корупцията и за отнемане на незаконно придобитото имущество, в състав:
Председател: Сотир Цацаров
Заместник - председател: Антон Славчев
Член: Антоанета Цонкова
Член: Силвия Къдрева

У С Т А Н О В И:
Производството е по реда на чл. 71, ал. 1 от Закона за противодействие на корупцията и за отнемане на незаконно придобитото имущество и е образувано въз основа на Решение за образуване на производство за конфликт на интереси № КИ-087/23.06.2021 г. на Комисия за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01/С-479/04.06.2021г. 
Производството е образувано против Сабина Вълчинова - Карапетрова – главен секретар на Изпълнителна агенция „Медицински надзор“ /ИАМН/ при Министерство на здравеопазването.
	По същество, твърденията в сигнала са, че съпругът на Сабина Вълчинова – Карапетрова – адв. К.К от П* адвокатска колегия предоставя консултантски услуги на лечебни заведения, които жена му регистрира.
Комисията служебно е събрала следните доказателства: с писмо вх. №ЦУ01- 13205/09.07.2021 г. на КПКОНПИ са предоставени заповед № РД-15-01-06/22.02.2021г. за преназначаване на Сабина Вълчинова – Карапетрова на длъжността „главен секретар“, длъжностна характеристика за длъжността „главен секретар“, подписана на 22.02.2021г. и длъжностна характеристика за длъжността „главен секретар“, подписана на 02.06.2021г. 
Направени са съответните справки в НБД „Население“, Интернет страницата на Министерство на здравеопазването и Регистър на адвокатите.

След като обсъди събраните в хода на административното производство доказателства, Kомисията установи следното от фактическа страна:
	 
Видно от Заповед № РД-15-01-06/22.02.2021г., на основание чл. 82а от Закона за държавния служител и чл. 5, т. 1 и т. 7 от Устройствения правилник на Изпълнителна агенция „Медицински надзор“, във връзка с Докладна записка № ДЗЧР-24/22.02.2021г. от М.М  – заместник директор на ИАМН, изпълнителният директор на ИАМН преназначава Сабина Вълчинова - Карапетрова от длъжност „директор на дирекция „Администриране на режимите по регистрация и издаване на разрешения за лечебна дейност“ на длъжност „главен секретар“ на Изпълнителна агенция „Медицински надзор“, считано от 22.02.2021г.
От направена справка в НБД „Население“ се установи, че Сабина Вълчинова – Карапетрова има сключен граждански брак с К.К. 
От извършена справка в Регистър на адвокатите се установи, че К.Ке вписан в Адвокатска колегия – П*от 23.09.1999г.

	Въз основа на така изяснената фактическа обстановка, Kомисията установи следното от правна страна:

	За да е осъществен конфликт на интереси по смисъла на чл. 52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
  Легалните дефиниции на понятията частен интерес и облага се съдържат в чл. 53 и  чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
  Като главен секретар на Изпълнителна агенция „Медицински надзор“ Сабина Вълчинова – Карапетрова е лице, заемащо висша публична длъжност по смисъла на чл. 6, ал. 1, т. 28 от ЗПКОНПИ. С оглед горното КПКОНПИ е компетентна да разгледа подадения сигнал.
Съгласно Устройствения правилник на Изпълнителна агенция „Медицински надзор“ агенцията е юридическо лице на бюджетна издръжка със седалище София. Агенцията осъществява контрол върху дейността на лечебните заведения, на медицинските дейности и на качеството на медицинската помощ и осъществява функцията на компетентен орган по управление, координация и контрол на трансплантацията в Република България. Агенцията се ръководи и представлява от изпълнителен директор, който е орган на изпълнителната власт. Същият ръководи, координира и контролира цялостната дейност на агенцията. Правомощията на изпълнителния директор в негово отсъствие или когато ползва законоустановен отпуск, се осъществяват от заместник изпълнителен директор, определен със заповед на изпълнителния директор за всеки конкретен случай. Агенцията е структурирана в обща и специализирана администрация и е организирана общо в 4 дирекции. Видно от чл. 8, главният секретар осъществява административното ръководство на администрацията, като осигурява организационната връзка между изпълнителния директор и административните звена, организира разпределението на задачите за изпълнение между административните звена в агенцията, осъществява вътрешноведомствената организация на работа на агенцията, за което може да издава заповеди, упражнява контрол върху документооборота и съхраняването на документите в архива на агенцията, организира работата с предложения и сигнали по реда на глава осма от АПК, утвърждава длъжностните характеристики на служителите в агенцията, отговаря за планирането и отчетността при изпълнение на ежегодните цели на администрацията, организира и ръководи информационното обслужване, информира изпълнителния директор за хода на ежедневното работа в агенцията, изпълнява и други задачи, определени с нормативен акт или възложени му от изпълнителния директор. Видно от длъжностните характеристики за длъжността „главен секретар“ на ИАМН, основните преки задължения на същия са да осигурява организационната връзка между изпълнителния директор, заместник-изпълнителния директор и административните звена в Агенцията, организира изпълнението на задачите за изпълнение между административните звена в Агенцията, изпълнява и други конкретно възложени задачи, свързани с длъжността, възложени от изпълнителния директор и заместник-изпълнителния директор и т. н.
 Съгласно Закона за лечебните заведения, на регистрация подлежат лечебните заведения за извънболнична помощ, хосписите и медицинската дейност в медицинските университети. Регистрацията се извършва от изпълнителния директор на ИАМН въз основа на заявление, в което се посочва единният идентификационен код на дружеството или кооперацията от Търговския регистър.
В хода на производството се установи, че Сабина Вълчинова - Карапетрова и К.Кса свързани лица, по смисъла на на § 1, т. 15, б. „а“ от ДР на ЗПКОНПИ. Наличието на свързани лица само по себе си не представлява конфликт на интереси. Свързаността създава риск от такъв в случаите, при които лицето, заемащо публична длъжност упражнява правомощия или изпълнява задължения по служба повлияно от частен интерес. От значение за установяване или не установяване конфликт на интереси е конкретно поведение на лицето, заемащо публична длъжност при изпълнение на правомощията му по служба, както и дали това поведение е в частен интерес негов или на свързано с него лице.
От събраните по преписката доказателства се установи, че Сабина Вълчинова – Карапетрова, в качеството й на главен секретар на ИАМН не притежава правомощия, свързани с регистрацията на лечебни заведения за извънболнична помощ и хосписите.
Видно от писмо с вх. № ЦУ01-13205/09.07.2021г. на КПКОНПИ, изпълнителният директор на ИАМН няма възможност да делегира правомощия по смисъла на чл. 39 от ЗЛЗ / регистрация на лечебни заведения за извънболнична помощ и хосписите/ на главния секретар, съгласно действащата нормативна уредба.
Видно от изложеното, Сабина Вълчинова – Карапетрова, в качеството й на главен секретар на ИАМН, не разполага с компетентност относно регистрация на лечебни заведения за извънболнична помощ и хосписите. Поради липса на компетентност за изпълнение на релевантно служебно правомощие или задължение по служба не може да бъде осъществен състава на административното нарушение конфликт на интереси по смисъла на чл.52 от ЗПКОНПИ. 

	Предвид изложеното, Комисията за противодействие на корупцията и за отнемане на незаконно придобитото имущество, на основание чл. 74, ал. 1 и 2 от ЗПКОНПИ 


РЕШИ:

НЕ УСТАНОВЯВА конфликт на интереси по отношение на Сабина Вълчинова - Карапетрова – главен секретар на Изпълнителна агенция „Медицински надзор“ /ИАМН/ при Министерство на здравеопазването и лице, заемащо висша публична длъжност по смисъла на чл. 6, ал. 1, т. 28  от ЗПКОНПИ, поради липса на правомощия, свързани с регистрация на лечебни заведения за извънболнична помощ и хосписи.
Препис от решението да се изпрати на С* прокуратура, с оглед преценка за реализиране на правомощията по чл. 76, ал. 2 от ЗПКОНПИ.
Препис от решението да се изпрати на Сабина Вълчинова – Карапетрова, на основание чл. 75, т. 1 от ЗПКОНПИ.

КОМИСИЯ:

ПРЕДСЕДАТЕЛ:………………………….……………./СОТИР ЦАЦАРОВ/

ЗАМЕСТНИК - ПРЕДСЕДАТЕЛ:……………………/АНТОН СЛАВЧЕВ/

ЧЛЕН:…………………...……………………....../АНТОАНЕТА ЦОНКОВА/

ЧЛЕН:……………………………………….…............./СИЛВИЯ КЪДРЕВА/

